ธปท.หารือพม่ากำหนดค่าเงิน แลกกันได้ตรง
ธปท.เร่งหารือกำหนดอัตราแลกเปลี่ยนโดยตรง &#8220;บาทจ๊าด&#8221; หนุนการลงทุนไทยและพม่า ลดปัญหาอัตราแลกไม่แน่นอน
18 ธ.ค. 2555

ธปท.เร่งหารือกำหนดอัตราแลกเปลี่ยนโดยตรง “บาทจ๊าด” หนุนการลงทุนไทยและพม่า ลดปัญหาอัตราแลกไม่แน่นอน
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.และธนาคารกลางประเทศพม่าได้หารือกันเพื่อกำหนดอัตราแลกเปลี่ยนระหว่างเงินบาทและเงินจ๊าดโดยตรงเป็นสกุลแรกๆ ในภูมิภาค 
ผู้บริหาร ธปท.กล่าวว่า เป้าหมายของการกำหนดอัตราแลกเปลี่ยนก็เพื่อรองรับการเคลื่อนย้ายเงินทุน การย้ายฐานการผลิตของนักลงทุนไทย รวมถึงการลงทุนสร้างสาธารณูปโภคขั้นพื้นฐานอีกจำนวนมากในอนาคตของพม่า
“ตอนนี้เงินสกุลหลักๆ ที่มีการกำหนดอัตราแลกเปลี่ยนโดยตรงกับเงินจ๊าดในพม่า มีเพียง 3 สกุลเท่านั้น คือ เงินเหรียญสหรัฐ ยูโร และเหรียญสิงคโปร์ ทำให้การนำเงินไปลงทุนในพม่า นักลงทุนไทยยังต้องแลกเงินผ่านสกุลอื่นอยู่ ซึ่งไม่ได้รับความสะดวก ทั้งๆ ที่ในความเป็นจริงไทยกับพม่ามีการค้าขายกันค่อนข้างมากในหลายพื้นที่ มีด่านชายแดนระหว่างกันจำนวนมาก การกำหนดอัตราแลกเปลี่ยนระหว่างกันน่าจะเป็นผลดีและลดอุปสรรคในการเข้าไปลงทุนของนักลงทุนไทย ที่มีแนวโน้มจะไปลงทุนในพม่าเพิ่มขึ้น” นางจันทวรรณ กล่าว
ขณะนี้นอกจากเงินบาทของไทยแล้ว น่าจะมีอีกหลายประเทศที่ต้องการกำหนดอัตราแลกเปลี่ยนโดยตรงกับเงินจ๊าดของพม่าด้วย เช่น เงินเยนญี่ปุ่น เนื่องจากช่วงที่ผ่านมานักลงทุนญี่ปุ่นมีการลงทุนในพม่าค่อนข้างมากเช่นกัน
แหล่งข่าวจากบริษัท ซุปเปอร์ริช ผู้ให้บริการแลกเปลี่ยนเงินตราต่างประเทศที่ไม่ใช่ธนาคารพาณิชย์ เปิดเผยว่า ปัจจุบันยังไม่มีการให้บริการแลกเปลี่ยนเงินบาทและเงินจ๊าดโดยตรง แม้ว่าจะมีนักท่องเที่ยวเริ่มถามมากขึ้น แต่เนื่องจากเงินจ๊าดมีอัตราแลกเปลี่ยนที่ไม่แน่นอน ทำให้นักท่องเที่ยวไม่นิยม เพราะกลัวซื้อเงินจ๊าดไปแล้วจะแลกกลับไม่ได้หรือขาดทุนสูง จึงเลือกถือเงินเหรียญสหรัฐแทน ส่วนคนที่ไปเที่ยวแถบชายแดนใกล้ๆ ก็ใช้เงินบาทโดยตรง 
ทั้งนี้ ในช่วงเดือน เม.ย. 2555 ที่ผ่านมา พม่ามีการปรับระบบอัตราแลกเปลี่ยนใหม่ มาใช้ระบบอัตราแลกเปลี่ยนลอยตัวแบบมีการจัดการ โดยกำหนดอัตราแลกเปลี่ยนไว้ที่ 818 จ๊าดต่อเหรียญสหรัฐ หากเปลี่ยนแปลงจากขึ้นหรือลงจากอัตรานี้ 2% ธนาคารกลางพม่าจะเข้าแทรกแซง ซึ่ง ธปท.ก็ได้มีส่วนเข้าไปให้คำแนะนำในการจัดการอัตราแลกเปลี่ยนของพม่าด้วยเช่นกัน จากเดิมก่อนการเปลี่ยนนโยบาย พม่าใช้ระบบอัตราแลกเปลี่ยน 2 อัตรา คือ อัตราแลกเปลี่ยนทางการ (OFFICIAL EXCHANGE RATE) โดยอัตราแลกเปลี่ยนทางการถูกตรึงไว้ที่ 6.41 จ๊าดต่อเหรียญสหรัฐ 
ขณะที่อัตราแลกเปลี่ยนในตลาดมืดที่มีการซื้อขายกันจริงที่อัตรา 820 จ๊าดต่อเหรียญสหรัฐ ขณะที่เงินสกุลบาทในตลาดมืดจะแลกเปลี่ยนกันประมาณ 1 ล้านจ๊าดต่อ 3,700 บาท